b'\n_START_ARTICLE_\n\xc4\xaedarbinimo agent\xc5\xabra\n_START_PARAGRAPH_\n\xc4\xaedarbinimo agent\xc5\xabra\xc2\xa0yra privati arba vie\xc5\xa1a organizacija, tarpininkaujanti tarp darbdavi\xc5\xb3 ir darbo ie\xc5\xa1kan\xc4\x8di\xc5\xb3 asmen\xc5\xb3.\n_START_SECTION_\nPriva\xc4\x8dios \xc4\xafdarbinimo agent\xc5\xabros\n_START_PARAGRAPH_\nPriva\xc4\x8dios \xc4\xafdarbinimo agent\xc5\xabros, kitaip \xc5\xbeinomos kaip personalo atrankos agent\xc5\xabros, daugumoje atvej\xc5\xb3 tai yra pelno siekian\xc4\x8dios \xc4\xafmon\xc4\x97s. \xc5\xa0io tipo agent\xc5\xabros tiesiogiai bendradarbiauja su kitomis verslo organizacijomis (darbdaviais), kurioms yra teikiamos personalo paie\xc5\xa1kos ir atrankos paslaugos u\xc5\xbe sutart\xc4\x85 finansin\xc4\xaf atlyg\xc4\xaf. Tod\xc4\x97l yra svarbu suprasti, kad priva\xc4\x8dios \xc4\xafdarbinimo agent\xc5\xabros, skirtingai nuo vie\xc5\xa1\xc5\xb3j\xc5\xb3, dirba darbdaviui (savo klientui), o ne darbo ie\xc5\xa1kan\xc4\x8diam asmeniui._NEWLINE_Surasti tinkam\xc4\x85 darbuotoj\xc4\x85 yra nelengvas u\xc5\xbedavinys, tod\xc4\x97l nenuostabu, kad darbdaviai \xc4\xaf pagalb\xc4\x85 pasitelkia personalo atrankos agent\xc5\xabras. Atrankos proceso eigoje, darbuotojo ie\xc5\xa1kantis vadovas arba \xc5\xbemogi\xc5\xa1k\xc5\xb3j\xc5\xb3 i\xc5\xa1tekli\xc5\xb3 vadovas aptaria su personalo atrankos konsultantu b\xc5\xabsimo darbuotojo kvalifikacijas, darbo patirt\xc4\xaf, \xc4\xafg\xc5\xabd\xc5\xbeius, taip pat ir si\xc5\xablomas s\xc4\x85lygas, reikalingas pritraukti potencial\xc5\xb3 darbuotoj\xc4\x85._NEWLINE_Personalo atrankos agent\xc5\xabros da\xc5\xbeniausiai vykdo auk\xc5\xa1to lygio specialist\xc5\xb3 arba vadov\xc5\xb3 paie\xc5\xa1kas. Tokioms atrankoms skiriama labai daug d\xc4\x97mesio, tod\xc4\x97l darbdaviai sutaupo daug brangaus laiko ir pastang\xc5\xb3, patik\xc4\x97dami proces\xc4\x85 savo srities ekspertams.\n_START_SECTION_\nLaikinojo \xc4\xafdarbinimo agent\xc5\xabros\n_START_PARAGRAPH_\nTai laikinojo \xc4\xafdarbinimo \xc4\xafmon\xc4\x97s, da\xc5\xbenai vadinamos personalo nuomos agent\xc5\xabromis, kurios "nuomoja" savo darbuotojus kitoms \xc4\xafmon\xc4\x97ms. \xc5\xa0io tipo agent\xc5\xabros sudaro darbo sutart\xc4\xaf su darbuotojais ir prisiima visus darbdavio \xc4\xafsipareigojimus, kaip socialines garantijas, i\xc5\xa1mokamas ir t. t. Darbuotojas, savo ruo\xc5\xa1tu, atlieka jam paskirtas darbo funkcijas \xc4\xafmon\xc4\x97je, kuri j\xc4\xaf nusamd\xc4\x97. Laikinojo darbuotojo nuomininkui (darbdaviui) lieka atsakomyb\xc4\x97 u\xc5\xbe saugi\xc5\xb3 ir sveik\xc5\xb3 darbo s\xc4\x85lyg\xc5\xb3 u\xc5\xbetikrinim\xc4\x85. Toks trumpalaikis \xc4\xafdarbinimas yra labai patrauklus ir naudingas darbdaviams, kuriems reikalinga nepastovi darbo j\xc4\x97ga ar tam tikro specialisto paslaugos. Tai, kaip pavyzdys, gali b\xc5\xabti sezoninis darbas, darbuotojo pavadavimas jam susirgus arba i\xc5\xa1\xc4\x97jus motinyst\xc4\x97s atostog\xc5\xb3._NEWLINE_2013 m., pagal apdraust\xc5\xb3j\xc5\xb3 darbuotoj\xc5\xb3 skai\xc4\x8di\xc5\xb3, tarp did\xc5\xbeiausi\xc5\xb3 laikinojo \xc4\xafdarbinimo agent\xc5\xabr\xc5\xb3 Lietuvoje buvo: \xe2\x80\x9eBiuro\xe2\x80\x9c, \xe2\x80\x9eHeadex\xe2\x80\x9c ir \xe2\x80\x9eLeadex\xe2\x80\x9c.\n_START_SECTION_\nVadov\xc5\xb3 atrankos agent\xc5\xabros\n_START_PARAGRAPH_\nVadov\xc5\xb3 atrankos kompanijos (angl. Executive search firms) paprastai specializuojasi vidutini\xc5\xb3 ir/arba auk\xc5\xa1\xc4\x8diausi\xc5\xb3 (C lygio) vadov\xc5\xb3 paie\xc5\xa1koje ir atrankoje. Da\xc5\xbeniausiai \xc5\xa1ios \xc4\xafmon\xc4\x97s teikia atrankos paslaugas nepriklausomai nuo pramon\xc4\x97s sektoriaus, ta\xc4\x8diau yra didel\xc4\x97 dalis, kurios specializuojasi ir konkre\xc4\x8diuose industrijose. Pvz., finans\xc5\xb3, technologij\xc5\xb3, farmacijos, greito vartojimo preki\xc5\xb3 (angl. FMCG) ir kitose srityse._NEWLINE_Vadov\xc5\xb3 atrankos \xc4\xafmon\xc4\x97s dar i\xc5\xa1siskiria ir tuo, kad taiko tiesiogin\xc4\x97s paie\xc5\xa1kos metodik\xc4\x85 - t. y. proaktyviai ir strategi\xc5\xa1kai kontaktuoja su potencialiais kandidatais, turin\xc4\x8diais reikalingas kvalifikacijas, kompetencijas, \xc4\xafgud\xc5\xbeus ir patirt\xc4\xaf, bet neb\xc5\xabtinai ie\xc5\xa1an\xc4\x8diais karjeros poky\xc4\x8di\xc5\xb3. Ta\xc4\x8diau verta pasteb\xc4\x97ti, kad yra eil\xc4\x97 specializuot\xc5\xb3 personalo atrankos agent\xc5\xabr\xc5\xb3, kurios taip pat taiko si\xc4\x85 metodik\xc4\x85 ie\xc5\xa1kant auk\xc5\xa1to lygio specialist\xc5\xb3.'